กรุงศรีขอเปลี่ยนชื่ออลิอันซ์ซี.พี.หลังฮุบหุ้น
ศรีอยุธยา แคปปิตอล รวบหุ้น อยุธยา อลิอันซ์ ซี.พี.จากกลุ่ม ซี.พี. ธนาคารกรุงศรีอยุธยา รวม 20%
25 พ.ค. 2555

ศรีอยุธยา แคปปิตอล รวบหุ้น อยุธยา อลิอันซ์ ซี.พี.จากกลุ่ม ซี.พี. ธนาคารกรุงศรีอยุธยา รวม 20% 
ผงาดขึ้นเป็นผู้ถือหุ้นใหญ่ตามแผน เดินหน้าล่าหุ้นให้ได้ 51% คาด คปภ.อนุมัติเปลี่ยนชื่อใหม่ปลายเดือนนี้ 
นายโรวัน ดี อาซี่ กรรมการผู้อำนวยการ บริษัท ศรีอยุธยา แคปปิตอล (AYUD) ชี้แจงผู้ถือหุ้นว่า บริษัทได้เข้าถือหุ้นในบริษัท อยุธยา อลิอันซ์ ซี.พี.ประกันชีวิต (เอเอซีพี) รวม 20% โดยเมื่อวันที่ 18 ม.ค. 2555 บริษัทได้เข้าซื้อหุ้นเอเอซีพีจากกลุ่มเจริญโภคภัณฑ์ หรือซีพี จำนวน 17.26 ล้านหุ้น หรือคิดเป็นสัดส่วน 5.85% ของหุ้นที่จำหน่ายได้แล้วทั้งหมด ทำให้บริษัทมีสัดส่วนการถือหุ้นในเอเอซีพี 11.67% ของหุ้นที่จำหน่ายได้แล้วทั้งหมด
นอกจากนี้ บริษัทได้บรรลุข้อตกลงกับธนาคารกรุงศรีอยุธยาในการเข้าซื้อหุ้น 25.07 ล้านหุ้น คิดเป็น 8.50% ของหุ้นที่จำหน่ายแล้วทั้งหมดของเอเอซีพี ในราคาหุ้นละ 30 บาท รวมเป็นเงิน 752.16 ล้านบาท รวมแล้วถือหุ้นในเอเอซีพี 20%
อย่างไรก็ตาม บริษัทยังไม่หยุดอยู่เพียงเท่านี้ กำลังเจรจาต่อเป้าหมายของบริษัทอยู่ที่ 51% แต่ยังไม่สามารถแจ้งได้ว่าจะสัมฤทธิผลหรือไม่
ทั้งนี้ กลุ่มอลิอันซ์ เป็นหนึ่งในผู้ถือหุ้นใหญ่ของ AYUD จำนวน 16.84% ซึ่งทาง AYUD พยายามกระชับความสัมพันธ์เพิ่มมากขึ้น โดยให้อลิอันซ์บริหารจัดการอยู่ที่บริษัทเอเอซีพี และ ทางกลุ่มอลิอันซ์ ยังเป็นผู้ถือหุ้นใหญ่ในเอเอซีพี ด้วย
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อยุธยา อลิอันซ์ ซี.พี.ประกันชีวิต กล่าวว่า กลุ่มซีพียังมีสัดส่วนการถือหุ้นในบริษัทเหลือประมาณ 2-3% ในปัจจุบัน และทางธนาคารกรุงศรีอยุธยาก็ได้ขายหุ้นบางส่วนให้กับบริษัท ศรีอยุธยา แคปปิตอล และเมื่อเร็วๆ นี้ได้ยื่นขอเปลี่ยนชื่อบริษัทต่อสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ด้วย
นายสมิธ กล่าวว่า แม้กลุ่มซีพีไม่ได้เป็นผู้ถือหุ้นใหญ่ แต่ยังมีความสัมพันธ์ที่ใกล้ชิดและทำงานร่วมกัน โดยทางบริษัทยังมีโครงการประกันกลุ่มกับทางซีพี และซีพียังคงถือหุ้นในบริษัท อลิอันซ์ ซี.พี.ประกันภัย และยังคงมีความสัมพันธ์ที่ดีกับธนาคารกรุงศรีอยุธยา ซึ่งแผนธุรกิจต่างๆ ยังคงเดินหน้าไม่มีการเปลี่ยนแปลง